Polis tahan 14 individu, rampas dadah bernilai RM107,200
KOTA KINABALU: Polis menahan 14 individu termasuk empat wanita serta  merampas 1.4 kilogram ganja dan 698.51 gram syabu bernilai RM107,200 dalam dua kes berasingan di sekitar daerah ini. Pesuruhjaya Polis Sabah Datuk Zaini Jass berkata dalam kes pertama Jabatan Narkotik Ibu Pejabat Kontinjen Sabah dan Ibu Pejabat Polis Daerah Kota Kinabalu telah menahan 13 individu termasuk empat wanita berusia antara 18 dan 27 tahun dalam empat serbuan berasingan pada 15 Mei lepas. “Semasa serbuan berkenaan sebanyak 1,400.99 gram ganja dan 600.51 gram syabu dirampas yang dianggarkan bernilai RM92,500. Kesemua siri serbuan berkenaan dilakukan ekoran tertangkapnya tiga lelaki yang menaiki sebuah kenderaan di hadapan (pejabat) Pos Laju Taman Perindustrian Kota Kinabalu (KKIP) Timur, Sepanggar pukul 9.15 pagi Jumaat lepas. “Hasil pemeriksaan terhadap seorang lelaki yang berada di luar kenderaan berkenaan polis menemui 578.07 gram ganja dalam bungkusan plastik yang dipercayai baru sampai dari Semenanjung,” katanya kepada pemberita di sini, semalam. Beliau berkata polis kemudiannya berjaya menahan dua lagi lelaki yang berada di dalam kenderaan tersebut semasa mereka cuba melarikan diri.  “Hasil pemeriksaan lanjut di dalam kenderaan berkenaan kemudiannya menemui 548.22 gram ganja yang juga dipercayai baru tiba dari Semenanjung melalui perkhidmatan Pos Laju. “Siasatan lanjut terhadap suspek berkenaan telah membawa kepada tiga lagi serbuan pada hari yang sama di tiga rumah berasingan di sekitar Kota Kinabalu dan menahan 10 lagi individu bersama rampasan dadah yang ditemui di rumah berkenaan,” kata Zaini. Sementara itu, dalam kes kedua polis berjaya menahan seorang lelaki warga asing bersama 98 gram syabu bernilai RM14,700 dalam satu serbuan di sebuah rumah di Jalan Sulaman, Menggatal, Ahad lepas. Zaini berkata kesemua suspek telah ditahan reman selama tujuh hari sehingga 22 Mei ini dan kes berkenaan disiasat mengikut Seksyen 39B (2) Akta Dadah Berbahaya 1952.– Bernama 
See author's posts
